- Kvinner og menn måtte sitte adskilt på islam-seminar på Høgskolen i Oslo og Akershus

Kjønnsdelte klasserom er ikke tillatt i Norge, men under et seminar på Høgskolen i Oslo og Akershus forrige uke var kvinner og menn separert av en tom seterad. Helt tilfeldig, ifølge seminarholderen.

Dette bildet er fra et annet seminar i regi av IGMG på Høgskolen i Oslo og Akerhus. Også her sitter kvinner og menn adskilt. SKJERMDUMP www.igmg.no

2. des. 2014 21:44 Sist oppdatert 3. desember 2014

Forrige søndag ble det arrangert et seminar i lokalene til Høgskolen i Oslo og Akershus. Blant bidragsyterne var den islamske organisasjonen IGMG Oslo (Tyrkisk islamsk ungdomsforening).

Det annonserte formålet var å «oppfordre tyrkisk ungdom til å ta høyere utdanning og la nye og gamle studenter møtes». Men innholdet i innledningsforedraget har fått flere til å reagere.

— Foredragsholderen snakket om at feminisme burde unngås og om hvordan den vestlige verden har formet oss i feil retning. Han snakket om hvordan kvinner bør være hjemme og at vi ikke kan forvente at barna våre får suksess når mor skal jobbe hele dagen, sier Sercan Leylek til Aftenposten.

Leylek er forfatter og samfunnsdebattant. Han dro på seminaret for å bli opplyst og reflektere sammen med andre tyrkiske ungdommer. Etter seminaret skrev han et innlegg, som nå også er publisert i Aftenposten og Dagsavisen.

— Jeg forsto raskt at dette var middelaldermentalitet og et forsøk på hjernevasking, sier Leylek.

Les også:

Les også Debatt: Skandale ved Høgskolen i Oslo og Akershus (HiOA)

Kvinnene satt på bakerste rad

Det skal ha vært rundt 40 personer til stede i Høgskolens lokaler søndag kveld. Flesteparten var ungdommer med tyrkisk bakgrunn.

Da Leylek kom inn i rommet, så han at kvinner og menn satt adskilt. Kvinnene fylte de bakerste radene, mens mennene satt helt fremst. Mellom kjønnene var det en enslig rad med tomme seter.

Sercan Leylek forteller at han ble bedt om å sette seg sammen med mennene da han kom på seminaret i regi av blant annet IGMG Oslo.

— Jeg valgte et sete i den midterste rekken, men ble bedt om å flytte meg lenger frem. Jeg var den eneste som satt på denne rekken som separerte jentene og guttene, sier Leylek.Han forteller at foredragsholderen, Taner Dogan, leste høyt fra Koranen før innledningsforedraget. Dogan skal ha snakket om ulike typer muslimer, men unngått å nevne IS eller radikal islamisme.

— Jeg ble overrasket over å se så mange konservativt kledde jenter. Da jeg spurte dem hva de gjorde der, sa noen at de hadde blitt tvunget av foreldrene sine. I ettertid har flere av seminardeltagerne bedt meg om å holde munn om hva som skjedde der, i frykt for represalier, sier Leylek.

IGMG avviser kritikken

Mehmet Temel ved IGMG Oslo skriver i en e-post til Aftenposten at han ikke kjenner seg igjen i kritikken fra Leylek. Han reagerer på at Leylek har angrepet organisasjonen på sin blogg uten å ta kontakt.

- Det er riktig at han var med på seminaret, men han var ikke til stede i mer enn 40 minutter. Hele seminaret varte i 2 timer. Vi veileder aldri deltagerne om hvor de skal sitte. Alle velger sin egen plass, skriver Temel.

Bilder fra tidligere arrangement viser at kvinner og menn sitter adskilt. SKJERMDUMP www.igmg.no

Aftenposten har gått gjennom hjemmesiden til IGMG. Der fant vi flere bilder fra tidligere arrangementer hvor kvinner og menn tydelig sitter separert. På spørsmål om dette er vanlig praksis i organisasjonen, svarer Temel i en ny e-post: — Som jeg sa i forrige e-post, så får alle sitte hvor de vil. Det er ikke vårt arbeid å bestemme det. I så fall har ikke IGMG ansvaret for hvor de sitter.

Han avviser samtidig at foredragsholder Taner Dogan advarte mot feminisme og kvinner i arbeid. Ifølge Temel snakket Dogan mest om handelsutvikling, situasjonen i Midtøsten og integrering.

Høgskolen tillater ikke kjønnssegregering

Kommunikasjonsdirektør ved Høgskolen i Oslo og Akershus, Anne Christel Johnsgaard, sier til Aftenposten at seminaret var et privat initiativ som omhandlet studentrekruttering av tyrkisk ungdom.

- Vi fikk beskjed om at formålet var å oppfordre tyrkisk ungdom til å ta høyere utdanning. Den type arrangementer har vi hatt i en årrekke, og vi så ingen problemer med å leie ut våre lokaler til et slikt formål, sier Johnsgaard.

Hun sier at IGMG har bidratt ved denne type seminarer tidligere og at det ikke har ført til problemer. Det er imidlertid svært problematisk dersom kvinner og menn måtte sitte adskilt i høyskolens lokaler, vedgår Johnsgaard.

— Det er klart at vi ikke tillater aktiv kjønnssegregering på en offentlig utdanningsinstitusjon som HiOA. Når det er sagt, har jeg fått tilbakemeldinger fra arrangøren som tyder på at kvinner og menn valgte å sitte adskilt i lokalet. Dette skal ikke ha vært et krav fra arrangøren.

LES OGSÅ:

Les også IslamNet får støtte for kjønnsdeling

Høgskolen skal se på rutiner for utleie

Alle studentforeninger som er registrert ved HiOA kan låne skolens lokaler. Institusjoner, enkeltpersoner og andre kan låne eller leie lokaler etter en søknadsprosess og signert leieavtale.

— Vi leier ut til mange typer aktiviteter. Det som står i vårt reglement er at arrangementet ikke må bryte med HiOAs verdiformål eller kjernevirksomhet, sier Johnsgaard.

Nå vil høyskolen se på hvilke rutiner de har for utleie av lokaler.

- Dette seminaret har aktualisert en viktig problemstilling. Vi skal nå se på om vi må kreve mer av personer eller organisasjoner som skal leie våre lokaler, blant annet informasjon om bidragsyterne og en tydeliggjøring av seminarets innhold.

- En veldig trist sak

Bystyremedlem Mertefe Bartinlioglu (H) har lest Leyleks innlegg og stiller spørsmål ved hvordan høyskolen kunne la seminaret skje.

Mertefe Bartinlioglu (H) mener uttalelser av kvinnefiendtlig art må bli møtt av en motpart. Vegard Grøtt

— Jeg kjenner meg ikke igjen i foredragsholderens uttalelser. Vi er mange tyrkere som bor i Oslo, og jeg har snakket med flere organisasjoner i dag. De avviser disse synspunktene og er enige med meg i at dette ikke er representativt.Bartinlioglu understreker at han ikke var til stede på seminaret selv, men uttaler seg på grunnlag av Leyleks innlegg.

- Det er en veldig trist sak. Slike uttalelser må bli møtt med en motpart. Jeg synes det er skamfullt å tenke på at dette har skjedd på en offentlig utdanningsinstitusjon i Oslo.

I 2011 var det en lignende sak ved Høgskolen i Oslo og Akershus. Da hadde IslamNet adskilte innganger for kvinner og menn under et åpent møte i høyskolens lokaler. I ettertid har høyskolen nektet IslamNets studentorganisasjon gratis lån av lokaler.

Høgskolen i Oslo og Akershus vil se på rutinene for utleie av lokaler etter at det ble kjent at en islamsk organisasjon holdt seminar i kjønnsdelt auditorium. Husbanken